Likumprojekts

**Par bērnu un jauniešu izglītošanu valsts aizsardzībā**

**I nodaļa**

**Vispārīgie noteikumi**

**1. pants. Likuma mērķis**

Šā likuma mērķis ir nodrošināt iespēju ikvienam bērnam un jaunietim, darbojoties Jaunsardzē vai mācoties valsts aizsardzības mācību, apgūt viņa vecumam atbilstošas zināšanas, prasmes un iemaņas valsts aizsardzībā.

**2. pants. Tiesības izglītot valsts aizsardzībā**

(1) Izglītot bērnus un jauniešus valsts aizsardzībā – īstenot jaunsargu interešu izglītības programmu vai valsts aizsardzības mācību – ir tiesīgs jaunsargu instruktors.

(2) Jaunsargu instruktors var būt persona, kura:

1) ir zemessargs, profesionālā dienesta karavīrs vai rezerves karavīrs, kurš uz darba līguma pamata strādā Jaunsardzes centrā, vai uz Jaunsardzes centru pārvietots profesionālā dienesta karavīrs;

2) atbilst aizsardzības ministra noteiktajām veselības stāvokļa un fiziskās sagatavotības prasībām;

3) atbilst šajā likumā noteiktajām izglītības un profesionālās sagatavotības prasībām.

**3. pants. Jaunsardzes centra kompetence**

Jaunsardzes centrs:

1) nodrošina jaunsargu interešu izglītības programmas izstrādi un īstenošanu, kā arī sistemātiski izvērtē programmas mācību rezultātus un īstenošanu un pilnveido mācību saturu;

2) nodrošina valsts aizsardzības mācības programmas izstrādi atbilstoši valsts vidējās izglītības standartam, valsts aizsardzības mācības īstenošanu mācību gada laikā, kā arī speciālu interešu izglītības nometņu organizēšanu izglītojamiem, kuri apgūst valsts aizsardzības mācību (turpmāk – valsts aizsardzības mācības nometnes).

**4. pants. Formas tērpi un inventārs**

(1) Jaunsarga un Jaunsardzes centra darbinieka formas tērpu, Jaunsardzes atšķirības zīmes, kā arī to lietošanas kārtību nosaka aizsardzības ministrs. Jaunsarga un Jaunsardzes centra darbinieka formas tērpu var šūt no auduma, kura raksts ir identisks karavīra formas tērpa rakstam.

(2) Jaunsarga formas tērpu ir tiesīgs valkāt vienīgi jaunsargs vai izglītojamais valsts aizsardzības mācības nometnē.

(3) Formas tērpu, Jaunsardzes atšķirības zīmes un inventāru izsniedz Jaunsardzes centrs.

(4) Uz Jaunsardzes centru pārvietotajam karavīram, Jaunsardzes centra darbiniekam, jaunsargam un izglītojamajam valsts aizsardzības mācības nometnē izsniedzamo inventāru un tā izsniegšanas kārtību nosaka Jaunsardzes centra direktors.

**II nodaļa**

**Jaunsardze**

**5. pants. Jaunsardze**

Jaunsardze ir brīvprātīga kustība, kurā bērni un jaunieši apgūst aizsardzības ministra apstiprinātu jaunsargu interešu izglītības programmu.

**6. pants. Jaunsardzes mērķi**

Jaunsargu interešu izglītības programmas īstenošanas mērķi ir:

1) pilsoniskās apziņas un patriotisma attīstīšana;

2) dzīvei nepieciešamo iemaņu apguve;

3) veselīga dzīvesveida popularizēšana un fiziskās sagatavotības uzlabošana.

**7. pants. Jaunsardzes atribūtika**

(1) Jaunsardzei ir savs karogs, emblēma un cita atribūtika.

(2) Jaunsardzes devīze ir “Augsim Latvijai!”.

(3) Jaunsardzes atribūtikas lietošanas kārtību nosaka Jaunsardzes centra direktors.

**8. pants. Jaunsardzes darbība**

(1) Jaunsardzes centrs ar pašvaldību vai izglītības iestādes dibinātāju noslēdz vienošanos par sadarbību jaunsargu interešu izglītības īstenošanā.

(2) Jaunsargu vienību iedalījumu nosaka Jaunsardzes centra direktors.

(3) Jaunsargu vienību vada jaunsargu instruktors, kurš nodrošina jaunsargu interešu izglītības īstenošanu, veic ar jaunsargu vienības darbību saistītos administratīvos pienākumus.

**9. pants. Izglītības process Jaunsardzē**

Izglītības procesu jaunsargu vienībās īsteno jaunsargu vecumam atbilstošās mācību grupās.

**10. pants. Drošība Jaunsardzes nodarbībās un pasākumos**

Drošības risku izvērtēšanas kārtību, kā arī drošības prasības Jaunsardzes nodarbībās un pasākumos nosaka aizsardzības ministrs.

**11. pants Jaunsargu pašpārvalde**

(1) Jaunsargi no sava vidus ievēlē Jaunsargu pašpārvaldi, kura pārstāv jaunsargu intereses, veicina sabiedriskās dzīves veidošanos un mācību procesa efektivitāti.

(2) Jaunsargu pašpārvaldes sastāvu, kompetenci un darbību nosaka Jaunsargu pašpārvaldes nolikums, kuru apstiprina Jaunsardzes centra direktors.

**12. pants. Jaunsargi un jaunsargu instruktoru palīgi**

(1) Jaunsardzē var darboties bērni un jaunieši no 10 gadu vecuma līdz brīdim, kad bērns vai jaunietis ir ieguvis vai pārtraucis iegūt vidējo izglītību, bet ne ilgāk kā līdz 21 gada vecumam.

(2) Jaunsargs, kurš ir vismaz 16 gadus vecs un jaunsargu interešu izglītības programmas ietvaros sasniedzis aizsardzības ministra noteiktu sagatavotības līmeni, kā jaunsargu instruktora palīgs jaunsargu instruktora vadībā un uzraudzībā var sniegt atbalstu interešu izglītības īstenošanā Jaunsardzē vai valsts aizsardzības mācības īstenošanā.

**13. pants. Jaunsargu interešu izglītības programmas īstenošanai nepieciešamā izglītība un profesionālā kvalifikācija**

Par jaunsargu instruktoru, kura amata pienākumos ietilpst jaunsargu interešu izglītības programmas īstenošana, ir tiesīga strādāt persona, kurai ir vismaz vidējā izglītība un kura ir apguvusi vai apgūst:

1) profesionālās kompetences pilnveides programmu pedagoģijā (vismaz 72 stundu apjomā) vai ar pedagoģiju saistītus studiju kursus augstākās izglītības studijās vismaz (divu kredītpunktu jeb 80 stundu apjomā);

2) apmācību bērnu tiesību aizsardzībā;

3) aizsardzības ministra noteiktos kursus, kas nepieciešami jaunsargu interešu izglītības programmas īstenošanai.

**14. pants. Uzņemšana Jaunsardzē**

(1) Jaunsardzē var uzņemt bērnus un jauniešus, kuriem atbilstoši Izglītības likuma 3. pantam vai Latvijas Republikai saistošiem starptautiskiem līgumiem ir tiesības uz izglītību.

(2) Par jaunsargu bērns vai jaunietis kļūst pēc līguma par dalību Jaunsardzē noslēgšanas un jaunsarga solījuma došanas. Līgumu par dalību Jaunsardzē slēdz ar nepilngadīga bērna vai jaunieša likumisko pārstāvi vai pašu jaunieti, ja viņš ir pilngadīgs.

(3) Uzņemšanas kārtību Jaunsardzē nosaka Jaunsardzes centra direktors.

(4) Pirms uzņemšanas Jaunsardzē bērna vai jaunieša likumiskais pārstāvis vai pats jaunietis Jaunsardzes centram iesniedz medicīnas iestādes izsniegtu primārās veselības aprūpes ārsta izziņu par bērna vai jaunieša veselības stāvokli, kurā norādīta informācija par veiktajām vakcinācijām, pedikulozes pārbaude, alerģijas, hroniskās saslimšanas, speciālo medikamentu lietošana, kā arī cita būtiska informācija, kas var ietekmēt bērna vai jaunieša dalību Jaunsardzes nodarbībās vai pasākumos.

(5) Jaunsargi dod šādu solījumu:

“Es, Latvijas Republikas jaunsargs, svinīgi apsolos nežēlot savus spēkus un prātu labākas dzīves veidošanai manas dzimtās zemes un Latvijas tautas labā. Apsolos pēc labākās sirdsapziņas veikt jaunsarga pienākumus.”

(6) Jaunsardzes centra direktors vai viņa pilnvarota persona var pieņemt lēmumu atteikt uzņemt bērnu vai jaunieti Jaunsardzē, ja dalība Jaunsardzē var radīt apdraudējumu pašam bērnam, jaunietim vai citu jaunsargu veselībai vai drošībai.

**15. pants. Izslēgšana no Jaunsardzes**

(1) No Jaunsardzes jaunsargu izslēdz:

1) pēc jaunieša paša iniciatīvas vai arī bērna likumiskā pārstāvja iniciatīvas;

2) ja jaunsargs neapmeklē nodarbības un nedarbojas kā jaunsarga instruktora palīgs (vidējās izglītības ieguves laikā);

3) ja jaunsargs ir ieguvis vai pārtraucis iegūt vidējo izglītību;

4) ja jaunsargs ir sasniedzis 21 gada vecumu;

5) ja jaunsargs ir uzsācis profesionālo dienestu Nacionālajos bruņotajos spēkos, dienestu Zemessardzē, dienestu Iekšlietu ministrijas sistēmas iestādēs vai Ieslodzījuma vietu pārvaldē vai valsts drošības iestādēs;

6) ja jaunsargs ir pārkāpis drošības noteikumus Jaunsardzē;

7) ja jaunsarga izslēgšanai ir citi objektīvi iemesli.

(2) Kārtību un nosacījumus jaunsarga izslēgšanai no Jaunsardzes nosaka Jaunsardzes centra direktors.

**16. pants. Jaunsargu veselības aprūpe**

Jaunsargiem ir tiesības saņemt apmaksātu veselības aprūpi. Jaunsargam apmaksāto veselības aprūpes pakalpojumu veidus, apjomu, saņemšanas nosacījumus un samaksas kārtību nosaka Ministru kabinets.

**III nodaļa**

**Valsts aizsardzības mācība**

**17. pants. Valsts aizsardzības mācība**

Valsts aizsardzības mācība ir mācību priekšmets vidējās izglītības pakāpē.

**18. pants. Valsts aizsardzības mācības mērķi**

Valsts aizsardzības mācību īstenošanas mērķi vidējā izglītībā ir:

1) pilsoniskās apziņas un patriotisma attīstīšana;

2) līderības attīstīšana;

3) valsts aizsardzībai nepieciešamo prasmju apguve.

**19. pants. Dalība valsts aizsardzības mācību stundās**

(1) Dalība valsts aizsardzības mācību nodarbībās ir obligāta.

(2) Skolēna atbrīvošanai no valsts aizsardzības mācību stundām piemēro Ministru kabineta noteikumus par kārtību, kādā nodrošināma izglītojamo profilaktiskā veselības aprūpe izglītības iestādēs, un attiecīgajā izglītības iestādē noteikto kārtību par atbrīvošanu no mācību stundām un nodarbībām. Atbilstoši ārsta ieteikumiem jaunsargu instruktors mācību procesu var organizēt atbilstoši skolēna spējām un veselības stāvoklim, to saskaņojot ar skolēnu vai tā likumisko pārstāvi, vai arī skolēns var piedalīties valsts aizsardzības mācību stundās, neveicot fiziskās aktivitātes.

**20. pants. Valsts aizsardzības mācības īstenošanai nepieciešamā izglītība un profesionālā kvalifikācija**

(1) Par jaunsargu instruktoru, kura amata pienākumos ietilpst valsts aizsardzības mācības īstenošana, ir tiesīga strādāt persona, kura ir apguvusi vai apgūst:

1) augstāko izglītību un skolotāja kvalifikāciju;

2) aizsardzības ministra noteiktos kursus, kas nepieciešami valsts aizsardzības mācības īstenošanai.

(2) Studiju moduli valsts aizsardzības mācības pasniegšanai augstskolā var apgūt šā likuma 2. panta otrajā daļā noteiktās personas.

**21. pants. Drošības noteikumi**

Valsts aizsardzības mācību nodarbībās ievēro aizsardzības ministra izdotos noteikumus par drošību valsts aizsardzības mācību nodarbībās.

**22. pants. Valsts aizsardzības mācības nodrošinājums**

(1) Valsts aizsardzības mācības īstenošanai nepieciešamo inventāru nodrošina Jaunsardzes centrs sadarbībā ar izglītības iestādes dibinātāju.

(2) Mācību dienās, kuras veido tikai lauka nodarbības, Jaunsardzes centrs nodrošina skolēniem ēdināšanu.

**23. pants. Valsts aizsardzības mācības nometnes**

(1) Mācību gadā apgūto mācību saturu skolēni var papildināt valsts aizsardzības mācības praktisko iemaņu nometnēs. Dalība nometnēs ir brīvprātīga. Nometnes tiek īstenotas kā interešu izglītība, to organizēšanas kārtību nosaka Ministru kabinets.

(2) Pirms dalības nometnēs ar nepilngadīgā skolēna likumisko pārstāvi vai pilngadīgo skolēnu Jaunsardzes centra direktors noslēdz līgumu.

(3) Skolēniem, kas piedalās nometnē, ir tiesības saņemt Ministru kabineta noteiktu apmaksātu veselības aprūpi. Veselības aprūpes pakalpojumu veidus, apjomu, saņemšanas nosacījumus un samaksas kārtību nosaka Ministru kabinets.

**Pārejas noteikums**

Šā likuma 2. panta otrās daļas 1. punktā noteiktās prasības stājas spēkā ar 2024.gada 1.septembrī.

Ministru prezidents Arturs Krišjānis Kariņš

Aizsardzības ministrs Artis Pabriks